Għadha mhix konkluża l-investigazzjoni tal-Kummissjoni għall-Amministrazzjoni tal-Ġustizzja dwar il-każ tal-Maġistrat Carol Peralta li sitt ijiem qabel il-Milied allegatament organizza festin f’awla tal-Qorti u ordna l-arrest ta’ ġurnalist li pprova jieħu ritratt tal-festin. Il-każ kien qajjem furur bil-Gvern iressaq minnufih il-każ quddiem il-Kummissjoni għall-Amministrazzjoni tal-Ġustizzja u talabha tindaga b’urġenza l-allegat aġir tal-Maġistrat. tvm.com.mt jista’ jikkonferma li sal-lum il-Kummissjoni għadha m’għamlitx kuntatt mal-ġurnalist involut. Investigazzjoni dwar każ li seħħ aktar minn seba’ xhur ilu jidher li għadha mhix konkluża mill-Kummissjoni għall-Amministrazzjoni tal-Ġustizzja. Il-każ imur lura għad-19 ta’ Diċembru meta l-Maġistrat Carol Peralta allegatament organizza festin li għalih stieden diversi persuni u meta ġurnalist ta’ The Times ipprova jieħu ritratt tal-festin, il-Maġistrat ordna l-arrest tiegħu. Rapporti kienu qalu li fl-awla kien hemm ix-xorb, tipjip u mużika. Il-Gvern kien ikkundanna dan l-aġir li sejjaħ inaċċettabbli u qal li dan joskura l-ħafna xogħol tajjeb li jsir mill-ġudikatura. Is-Segretarju Parlamentari għall-Ġustizzja, Owen Bonnici talab biex il-Kummissjoni tindaga b’mod urġenti l-allegat aġir tal-Maġistrat Peralta u tieħu l-passi li jidhrilha xierqa. Kien qal ukoll li l-festin ġie organizzat mingħajr il-permess tad-Direttur Ġenerali tal-Qorti. Il-Prim Ministru kien qal li ma riedx jippreġudika l-każ u se jistenna r-rakkomandazżzjoni tal-Kummissjoni għall-Amministrazzjoni tal-Ġustizzja. L-Oppożizzjoni kienet qalet li lesta tagħti l-appoġġ tagħha biex il-Maġistrat Peralta jitneħħa mill-bank tal-ġudkatura. Il-Maġistrat Peralta li kien iffaċċja l-midja f’konferenza tal-aħbarijiet fir-residenza tiegħu l-Imdina, sostna li m’għamel xejn ħażin. Dr Peralta kien qal li għandha tiġi investigata l-imġiba tal-ġurnalist għax fil-qorti ma jistgħux jittieħdu ritratti u żied li hu lest jiddefendi ruħu waqt li qal li dak li qed jgħidu fuqu l-Gvern u l-Oppożizzjoni hu insinifikanti. Xahar ilu, iċ-ċentru tal-aħbarijiet bagħat domandi lill-Kummissjoni għall-Amministrazzjoni tal-Ġustizzja u staqsa jekk din l-investigazzjoni hix konkluża iżda s’issa ma rċevejna ebda tweġiba. Mhux maghruf jekk il-kummissjoni sejħietx xhieda fil-każ fosthom avukati li kienu għall-festin li jingħad li wħud kienu deputati fuq iż-żewġ naħat tal-kamra. Tvm.com.mt għandu konferma minn Times of Malta li sal-lum il-kummissjoni m’għamlitx kuntatt la mal-ġurnalist involut u lanqas ma’ xi ħadd ieħor mill-organizzazzjoni dwar il-każ. Ikkuntattjata minn tvm.com.mt kelliema għall-Ministeru tal-Ġustizzja qalet li l-Kummissjoni għall-Amministrazzjoni tal-Ġustizzja taħdem b’mod kompletament awtonomu mill-Gvern. Fakkret li l-proċedurti quddiem il-kummissjoni huma kompletament sigrieti saħansitra fil-konfront ta’ min ikun għamel l-ilment biex jiġu ssalvagwardjati b’mod assolut il-prinċipji tal-indipendenza u l-imparzjalità tal-ġudikatura. Qalet li l-Gvern jerġa’ jieħu l-okkażjoni biex itenni l-fehma li proċeduri bħal dawn għandhom jintemmu fi żmien raġonevolment spedit.